Šis raksts ir par hidrometeoroloģisko observatoriju. Par citām jēdziena **Tiksi** nozīmēm skatīt nozīmju atdalīšanas lapu.

**Hidrometeoroloģiskā observatorija «Tiksi»** (krievu: *Гидрометеорологическая обсерватория «Тикси»*) ir Krievijas polārā hidrometeoroloģiskā stacija Arktikā. Izvietojusies Laptevu jūras Tiksi līča piekrastē, Tiksi pilsētciemata teritorijā Poļarkas rajonā. Administratīvi ietilpst Sahas Republikas Bulunas ulusā.

Vēsture
-------

Starptautiskās klimata monitorēšanas stacijas tīrā gaisa paviljons
Stacija tika izveidota 1932. gadā 2. Starptautiskā polārā gada programmas ietvaros. 5. augustā ar tvaikoni *Ļena* Tiksi līcī tika nogādāts personāls un nepieciešamais aprīkojums stacijas izbūvei. Kā stacijas būves vieta tika izvēlēts nelielais Sogo līcis Tiksi līča dienvidu daļā. Stacijas pirmās kārtas izbūve tika paveikta jau 12. augustā, kad tika nosūtīti pirmie meteoroloģiskie ziņojumi. Pirmais stacijas **Buhta Tiksi** (*Бухта Тикси*) vadītājs bija ģeologs Jevgēņijs Freibergs. Sākotnējo stacijas novērojumu programmā ietilpa meteoroloģiskie, hidroloģiskie, radioloģiskie un polārblāzmas novērojumi.

1936. gadā uz meteostacijas bāzes tiek izveidota Arktiskā zinātniski pētnieciskā observatorija (*Арктическая научно-исследовательская обсерватория*, ANIO) ar meteoroloģijas, aeroloģijas, hidroloģijas un laika prognožu nodaļām. Vienlaicīgi līdzās meteostacijai izveidotas Jakutijas ģeofiziskās observatorijas magnētisma, jonosfēras un mūžīgā sasaluma laboratorijas. 1957. gadā izveidots Tiksi reģionālais radiometeoroloģiskais centrs, kas apkopo informāciju no 30 Ziemeļjakutijas meteostacijām. Tajā pašā gadā līdzās meteostacijai tika sākti novērojumi Starptautiskā ģeofizikas gada programmas ietvaros. 1962. gadā jonosfēras nodaļa tika atdalīta no observatorijas, pārcelta uz SĢG poligonu dienvidrietumos no Tiksi un pārdēvēta par Tiksi Polāro ģeokosmofizisko observatoriju. 1964. gadā ANIO un radiometeoroloģiskais centrs tiek apvienoti un stacijai piešķirts hidrometeoroloģiskās observatorijas statuss. 1967. gadā stacijā izveido hidroķīmijas un hidrobioloģijas laboratoriju.

Sakarā ar stacijas līdzdalību 3. Starptautiskā polārā gada (2007-2009) programmā, tajā veikta būtiska renovācija. Uzbūvēta jauna meteostacijas ēka (2009), 20 m augsts atmosfēras apakšējo slāņu zondēšanas tornis (2010) un tīrā gaisa paviljons (2011). Pēdējās divas struktūras veido Starptautisko klimata monitorēšanas observatoriju un uzbūvētas 1,5 km uz ziemeļiem no galvenās meteostacijas ēkas. Šī observatorija pētījumus veic sadarbībā ar ASV Nacionālo Okeāna un atmosfēras administrāciju un Somijas meteoroloģijas institūtu un tie iekļauti Starptautiskajā Arktiskajā atmosfēras novērojumu sistēmā (IASOA).

Atsauces
--------

1. ↑  «ПРОБЛЕМЫ АРКТИКИ И АНТАРКТИКИ. 2015 № 2 (104) ГИДРОМЕТЕОРОЛОГИЧЕСКАЯ ОБСЕРВАТОРИЯ ТИКСИ». Arhivēts no oriģināla, laiks: 2021. gada 30. janvārī. Skatīts: 2021. gada 24. janvārī.
2. ↑  Полярная Почта. Тикси
3. ↑  Полярная геокосмофизическая обсерватория (ПГО) «Тикси». Страници истории.
4. ↑  «Маяк Арктики. О наблюдениях на ПГО "Тикси" в начале сентября». Arhivēts no oriģināla, laiks: 2021. gada 31. janvārī. Skatīts: 2021. gada 24. janvārī.
5. ↑  Метеорология и гидрология. Тиксинской гидрометеорологической службе — 85 лет
6. ↑  NOAA Physical Sciences Laboratory. Grand Opening of Tiksi Hydrometeorological Climate Observatory in Russia
7. ↑  «Международная обсерватория климатического мониторинга в п.Тикси , Республика Саха (Якутия)». Arhivēts no oriģināla, laiks: 2021. gada 30. janvārī. Skatīts: 2021. gada 24. janvārī.
8. ↑  «International Arctic Systems for Observing the Atmosphere. Tiksi, Russia». Arhivēts no oriģināla, laiks: 2021. gada 31. janvārī. Skatīts: 2021. gada 24. janvārī.

Ārējās saites
-------------

* СОВЕТСКИЙ ПОЛЯРНИК. Полярная станция Тикси.